Maroela Motors-langtermyntoets: Isuzu KB 300D-Teg-dubbelkajuit 4×4 LX outoDie Isuzu KB 300D-Teg-dubbelkajuit 4×4 LX outo (Foto: Isuzu) Motorjoernaliste het die lekkerste werk in die wêreld. Ons kry die kans om al die nuutste en beste motors op die mark te toets en mee te ry, en dan van daar af ŉ professionele mening te gee oor wat ons dink, voel en weet van ŉ sekere motor … lekker, nè? Ek was bevoorreg om vir Desember lekker rond te rits met ŉ Isuzu-dubbelkajuit. My eerste indrukke lyk só: Die nuwe jassie wat Isuzu vir die getroue ou perd aangetrek het, is regtig mooi. Aggressiewe hoeke en lyne laat die KB taai soos ŉ ratel lyk. Die nuwe 18”-sierwiele is vir my ook regtig netjies en rond die pakket mooi af. Die KB spesifiek is die reeksleier en is toegerus met ŉ 3 liter-viersilinder-dieselmasjien wat 130 kW en 380 Nm bied. Die enjin gaan met ŉ 5-spoed-outokas gepaard. Die bakkie kan boonop nog 3 500 kg sleep. Gelukkig weeg my woonwa net so oor die ton … My eerste indrukke van die binneruim is ongelukkig nie so goed soos met die buitekant nie. Die binnekant van die leefstyl-bakkie is nog bietjie werkesel in plaas van weeldewa. Harde plastiek oorheers en die bestuursposisie is vir my ongemaklik. Ek is regtig nuuskierig om oor die volgende paar weke te sien net waarvan die Isuzu gemaak is in verskeie omstandighede. Drie ander artikels oor dié motor gaan onder meer fokus op die krag en ritgehalte, sy 4×4-vernuf én sy sleepvermoë. Die reeks lyk so: Die reeks word gedek deur ŉ 5 jaar/120 000 km-waarborg en 5 jaar/90 000 km-diensplan. Diensintervalle is elke 15 000 km.